Lesersbrief: Waar gaan jy vanjaar jou Kersinkopies doen?Jo-Anne Erasmus skryf: ‘n Kersmark in Krakau, Pole (Foto: Artur Widak / NurPhoto / NurPhoto via AFP) Werkloosheid is op ŉ hoogtepunt. Dit was nog nooit vir my duideliker as hierdie jaar nie. Terwyl ek vanjaar my seep en skoonheidsprodukte by verskeie handwerk- en boeremarkte verkoop het, het ek ŉ paar verhale teëgekom. Ek deel dit om uit te lig hoekom mense by vlooimarkte handeldryf en wat dit vir hulle beteken om daar te wees. Ek hoop om jou te inspireer om ŉ verskil te maak. Kom ons begin by Jane. Alhoewel ek nie haar ouderdom gevra het nie, moes sy in haar vyftigs gewees het. Sy en haar man het juweliersware verkoop. Hulle het die laaste van hul geld gebruik om hierdie besigheid te begin. Die dag toe ek haar ontmoet het, was sy in trane. Sy het gesê sy sal nie kos kan koop as sy nie vandag verkope maak nie. Hulle het ook 2 weke gehad om genoeg geld te maak sodat hulle nie hul huis verloor nie. Die mense wat die dag daar was, het nie veel gekoop nie. Hulle was daar vir die kos. Jane en haar man het daardie dag nie meer as R300 gemaak nie. Dan is daar Adam wat sy inkomste probeer aanvul. Die geld wat hy op die vlooimark maak, sal betaal vir sy seun se skoolopleiding en die elektrisiteitsrekening wat die munisipaliteit aan hom gestuur het. Omdat hulle nie die meter gelees het nie, was sy rekening hierdie maand buitensporig hoog. Ons weet almal dat die munisipaliteit geen genade het nie. Joan verkoop handgebreide en gehekelde baba-items. Sy gebruik die geld wat sy maak om vir normale huishoudelike uitgawes te betaal. Haar werk is noukeurig, maar konformiteit dryf mense na ingevoerde, goedkoop en minderwaardige produkte wat in die meeste kleinhandelwinkels in voorraad is. George is ŉ groenteverkoper. Hy is in sy twintigs. Hy kan nie werk kry nie, al het hy by verskeie plekke aansoek gedoen. Hy het opleiding in IT, maar omdat hy nie voorheen die werk gedoen het nie en ander regeringsbeleide ŉ rol gespeel het, wil niemand hom aanstel nie. Hy het R250 by die mark verdien. Dit het skaars sy koste gedek om daar te wees. Jen hou daarvan om konfyt te maak. Sy gebruik die geld om haar inkomste aan te vul. Sy het ŉ gesin om te onderhou, net soos die meeste van die handelaars. Hierdie inkomste is onontbeerlik vir hul voortbestaan. Johan het ŉ heuningonderneming begin. Hy vul sy pensioen aan met die geld wat hy by die vlooimarkte maak. Hy het geen verkope gemaak nie. Ek kan jou nog baie meer stories soos hierdie vertel. Elkeen van die verkopers by die markte is daar omdat hulle die inkomste nodig het. Sekerlik is sommige van hulle daar omdat hulle hul stokperdjies ondersteun, maar hulle het ook ŉ groter plan. Suid-Afrika het hierdie entrepreneurs nodig en hulle het jou nodig. Kom ek verduidelik hoe lyk ŉ tipiese markdag vir ŉ verkoper. Jy moet ŉ mark soek wat jy hoop besig sal wees. Dan betaal jy tussen R200 tot R500 vir jou plek. Die aand voor die mark pak jy jou kar of sleepwa met jou produkte, gazebo en tafels. Jy staan 05:00 die oggend van die mark op en ry na die perseel. Hierdie rit kan enigiets van 30 minute tot 2 ure neem. As jy daar aankom, pak jy alles uit en stel op. Jy spandeer die hele dag by die mark en werk om verkope te behaal. Tussen 15:00 en 17:00 (afhangende van die mark) pak jy alles op en sit dit terug in jou kar. Jy ry huis toe. As jy by die huis kom, pak jy alles uit die kar en bêre dit tot volgende week. Dit is baie meer fisies- en emosioneel-veeleisend as die meeste kantoorwerk. Die produkte wat verkopers by vlooimarkte verkoop, word met jou in gedagte gemaak. Hulle is handgemaak wat verseker dat jy kwaliteit koop. Hierdie produkte is uniek en kan nie by ŉ winkelsentrum gekoop word nie. Dit sal ook die beste geskenke vir jou familie en vriende maak. So, wat kan jy doen om te help? Skuif 30% van jou maandelikse besteebare bedrag van die groot kettingwinkels af en spandeer dit by hierdie verskaffers. Hierdie geld sal nie ŉ verskil aan die groot kettingwinkels maak nie, maar dit sal ŉ wêreld se verskil maak aan die verkopers by die vlooimarkte. Jy kan seker wees dat jou geld op die beste manier moontlik gebruik sal word, terwyl jy ook ŉ wonderlike produk kry. Die meeste plaaslike markte kan op Google Maps gevind word. Kyk gerus waar jou plaaslike mark is en gaan besoek dit. Dit sal die moeite werd wees en dit is goed om wonderlik te voel oor hoe jy ŉ verskil in iemand se lewe gemaak het!